በዳኞች በኩል እስረኞችን አስፈታለሁ በማለት ሰዎችን አታሏል ተብሎ የተጠረጠረው ግለሰብ ተያዘ
ዳኞችና ፖሊሶች በቁጥጥሩ ሥር መሆናቸውን በመግለጽ በተጠረጠሩበት ወንጀል በቁጥጥር ሥር ውለው በምርመራ ላይ የሚገኙ ተጠርጣሪዎችን ማስፈታት እንደሚችል በመናገር፣ ይንቀሳቀስ ነበር ተብሎ የተጠረጠረው ግለሰብ በቁጥጥር ሥር ዋለ፡፡ተጠርጣሪው አብርሃም ገብረ ክርስቶስ የሚባል ሲሆን፣ በቁጥጥር ሥር የዋለው ወደ ፌዴራል ፖሊስ ሄዶ በቢሮ ውስጥ ጉዳይ የሚያስፈጽም በመምሰል ሲንጎራደድ እንደሆነ የፌዴራል ፖሊስ ኮሚሽን ወንጀል ምርመራ ቢሮ ለፌዴራል ከፍተኛ ፍርድ ቤት ሁለተኛ ወንጀል ችሎት ገልጿል፡፡ቢሮው በተጠርጣሪው ላይ ቀሪ ምርመራዎችን ለማድረግ ጊዜ ቀጠሮ ሲጠይቅ እንደገለጸው፣ ተጠርጣሪው በፌዴራል ወንጀል ምርመራ ታስሮ ከሚገኝ ቻይናዊ ተጠርጣሪ ጓደኞች ጋር ይገናኛል፡፡ በሕግ ጥላ ሥር ሆነው በምርመራ ላይ የሚገኙ ግለሰቦችን ማስፈታት እንደሚችልም ይገልጽላቸዋል፡፡ይኼንን የሚያደርገው ደግሞ ዳኞችና ፖሊሶች በቁጥጥሩ ሥር መሆናቸውን በመግለጽ መሆኑን አስረድቷል፡፡ የተጠርጣሪዎችን ጓደኞች በመደለል፣ ጉዳይ ለማስፈጸም በማለት በርካታ ገንዘብ መቀበሉንም ቢሮው ገልጿል፡፡ቢሮው በዳኞችና በመርማሪ ፖሊሶች ሰበብ ተጠርጣሪው ፈጽሞታል የተባለውን  ወንጀል በማስረጃ ለማጣራት፣ የ14 ቀናት ተጨማሪ የምርመራ ጊዜ ጠይቆ በመጠባበቅ ላይ ነው፡፡ 